amanoisuno/poetBack huggingface dataset:
陳正字山居 李咸用 
一葉閑飛斜照裏，江南仲蔚在蓬蒿。天衢雲險駑駘蹇，月桂風和夢想勞。遶枕泉聲秋雨細，對門山色古屏高。此中即是神仙地，引手何妨一釣鼇。
與劉三禮陳孝廉言志 李咸用 
真宰無私造化均，年年分散月中春。皆期早躡青雲路，誰肯長爲白社人。宋國高風休斂翼，聖朝公道易酬身。大須審固穿楊箭，莫遣參差鬢雪新。
秋日送嚴湘侍御歸京 李咸用 
蟾影珪圓湖始波，楚人相別恨偏多。知君有路昇霄漢，獨我無由出薜蘿。雖道危時難進取，到逢清世又如何。誰聽甯戚敲牛角，月落星稀一曲歌。
題王處士山居 李咸用 
雲木沈沈夏亦寒，此中幽隱幾經年。無多別業供王稅，大半生涯在釣船。蜀魄呌迴芳草色，鷺鷥飛破夕陽煙。干戈蝟起能高臥，只箇逍遙是謫仙。
謝所知 李咸用 
狂歌狂舞慰風塵，心下多端亦嬾言。早是亂離輕歲月，誰能愁悴過朝昏。聖朝公道如長在，賤子謀身自有門。却愧此時叨厚遇，他年何以報深恩。
秋望 李咸用 
雲陰慘澹柳陰稀，遊子天涯一望時。風閃雁行疎又密，地迴江勢急還遲。榮枯物理終難測，貴賤人生自不知。未達誰能多歎息，塵埃爭損得男兒。
送譚孝廉赴舉 李咸用 
鼓鼙聲裏尋詩禮，戈戟林間入鎬京。好事盡從難處得，少年無向易中輕。也知貴賤皆前定，未見疎慵遂有成。吾道近來稀後進，善開金口荅公卿。
途中逢友人 李咸用 
大道將窮阮籍哀，紅塵深翳步遲迴。皇天有意自寒暑，白日無情空往來。霄漢何年徵賦客，煙花隨處作愁媒。相逢且快眼前事，莫厭狂歌酒百杯。
和人湘中作 李咸用 
湘川湘岸兩荒涼，孤雁號空動旅腸。一棹寒波思范蠡，滿尊醇酒憶陶唐。年華蒲柳凋衰鬢，身跡萍蓬滯別鄉。不及東流趨廣漢，臣心日夜與天長。
贈陳望堯 李咸用 
若說精通事藝長，詞人爭及孝廉郎。秋螢短焰難盈案，鄰燭餘光不滿行。鵠箭親疎雖異的，桂花高下一般香。明時公道還堪信，莫遣錐鋒久在囊。
宿漁家 李咸用 
促杼聲繁螢影多，江邊秋興獨難過。雲遮月桂幾枝恨，煙罩漁舟一曲歌。難世斯人雖隱遁，明時公道復如何。陶家壁上精靈物，風雨未來終是梭。
旅館秋夕 李咸用 
牢落生涯在水鄉，只思歸去泛滄浪。秋風螢影隨高柳，夜雨蛬聲上短牆。百歲易爲成荏苒，丹霄誰肯借梯航。若教名路無知己，匹馬塵中是自忙。
悼范攄處士 李咸用 
家在五雲溪畔住，身遊巫峽作閑人。安車未至柴關外，片玉已藏墳土新。雖有公卿聞姓字，惜無知己脫風塵。到頭積善成何事，天地茫茫秋又春。
送人 李咸用 
一軸煙花滿口香，諸侯相見肯相忘。未聞珪璧爲人棄，莫倦江山去路長。盈耳暮蟬催別騎，數杯浮蟻咽離腸。眼前多少難甘事，自古男兒當自強。
春暮途中 李咸用 
細雨如塵散暖空，數峰春色在雲中。須知觸目皆成恨，縱道多文爭那窮。飛燕有情依舊閣，垂楊無力受東風。誰能會得乾坤意，九土枯榮自不同。
題陳正字林亭 李咸用 
曉煙輕翠拂簾飛，黃葉飄零弄所思。正是低摧吾道日，不堪惆悵異鄉時。家林蛇豕方羣起，宮沼龜龍未有期。賴有平原憐賤子，滿亭山色借吟詩。
送從兄入京 李咸用 
柳轉春心梅豔香，相看江上恨何長。多情流水引歸思，無賴嚴風促別觴。大抵男兒須振奮，近來時事懶思量。雲帆高挂一揮手，目送煙霄雁斷行。
秋夕書懷寄所知 李咸用 
秋螢一點雨中飛，獨立黃昏思所知。三島路遙身汩沒，九天風急羽差池。年華逐浪催霜髪，旅恨和雲拂桂知。不向故人言此事，異鄉誰更念棲遲。
酬進士秦顒若 李咸用 
鶯默平林燕別軒，相逢相笑話生前。低飛旅恨看霜葉，曲寫歸情向暮川。在野孤雲終捧日，朝宗高浪本蒙泉。何勞悵望風雷便，且混魚龍黷武年。
山中夜坐寄故里友生 李咸用 
展轉簷前睡不成，一牀山月竹風清。蟲聲促促催鄉夢，桂影高高挂旅情。禍福既能知倚伏，行藏爭不要分明。可憐任永真堅白，淨洗雙眸看太平。
物情 李咸用 
誰分萬類二儀間，稟性高卑各自然。野鶴不棲蔥蒨樹，流鶯長喜豔陽天。李斯溷鼠心應動，莊叟泥龜意已堅。
金谷園 李咸用 
石家舊地聊登望，寵辱從茲信可驚。鳥度野花迷錦障，蟬吟古樹想歌聲。雖將玉貌同時死，却羨蒼頭此日生。多積黃金買刑戮，千秋成得綠珠名。
投所知 李咸用 
手欠東堂桂一枝，家書不敢便言歸。挂簷晚雨思山閣，拂岸煙嵐憶釣磯。公道甚平才自薄，丹霄好上力猶微。誰能借與摶扶勢，萬里飄飄試一飛。
贈友弟 李咸用 
螢焰燒心雪眼勞，未逢佳夢見三刀。他時詎有鹽梅味，今日猶疑腹背毛。金埒曉羇千里駿，玉輪寒養一枝高。誰能終歲搖頳尾，唯唯洋洋向碧濤。
春日喜逢鄉人劉松 李咸用 
故人不見五春風，異地相逢嶽影中。舊業久拋耕釣侶，新聞多說戰爭功。生民有恨將誰訴，花木無情秪自紅。莫把少年愁過日，一尊須對夕陽空。
夏日別余秀才 李咸用 
嶽麓雲深麥雨秋，滿傾杯酒對湘流。沙邊細柳牽行色，水面輕煙畫別愁。敢待傅巖成好夢，任從磻石挂纖鈎。鏡機沖漠非吾事，自要青雲識五侯。
廬陵九日 李咸用 
菊花山在碧江東，冷酒清吟興莫窮。四十三年秋裏過，幾多般事亂來空。雖驚故國音書絕，猶喜新知語笑同。竟日開門無客至，笛聲迢逓夕陽中。
和人遊東林 李咸用 
一從張野臥雲林，勝概誰人更解尋。黃鳥不能言往事，白蓮虛發至如今。年年上國榮華夢，世世高流水石心。始欲共君重悵望，紫霄峰外日沈沈。
和彭進士秋日遊靖居山寺 李咸用 
秋山入望已無塵，況得閑遊謝事頻。問著盡能言祖祖，見時應不是真真。添瓶野水遮還急，伴塔幽花落又新。自笑未曾同逸步，終非宗炳社中人。
和彭進士感懷 李咸用 
人生誰肯便甘休，遇酒逢花且共遊。若向雲衢陪驥尾，直須天畔落旄頭。三編大雅曾關興，一冊南華旋解憂。四海英雄多獨斷，不知何者是長籌。
寄題從兄坤載村居 李咸用 
鄰並無非樵釣者，莊生物論宛然齊。雨中寒樹愁鴟立，江上殘陽瘦馬嘶。說與衆傭同版築，呂將羣叟共磻溪。覆巢破卵方堪懼，取次梧桐鳳且棲。
送黃賓于赴舉 李咸用 
秋風昨夜滿瀟湘，衰柳殘蟬思客腸。早是亂來無勝事，更堪江上揖離觴。澄潭躍鯉搖輕浪，落日飛鳧趁遠檣。漁父不須探去意，一枝春褭月中央。
冬日喜逢吳價 李咸用 
垂楊煙薄井梧空，千里遊人駐斷蓬。志意不因多事改，鬢毛難與別時同。鶯遷猶待銷冰日，鵬起還思動海風。窮達他年如賦命，且陶真性一杯中。
題劉處士居 李咸用 
壓破嵐光半畝餘，竹軒蘭砌共清虛。泉經小檻聲長急，月過修篁影旋疎。溪鳥時時窺戶牖，山雲往往宿庭除。干戈謾道因天意，渭水高人自釣魚。
送李尊師歸臨川 李咸用 
蟠桃一別幾千春，謫下人間作至人。塵外煙霞吟不盡，鼎中龍虎伏初馴。除存紫府無他意，終向青冥舉此身。辭我麻姑山畔去，蔡經蹤跡必相親。
投知 李咸用 
西望長安路幾千，遲回不爲別家難。酌量才地心雖動，點檢囊裝意又闌。自是遠人多蹇滯，近來仙牓半孤寒。嘶風重訴牽鹽恥，伯樂何妨轉眼看。
吳處士寄香兼勸入道 李咸用 
謝寄精專一捻香，勸予朝禮仕虛皇。須知十極皆臣妾，豈止遺生奉混茫。空挂黃衣寧續壽，曾聞玄教在知常。但居平易俟天命，便是長生不死鄉。
草蟲 李咸用 
如繰如織暮㗀㗀，應節催年使我愁。行客語停孤店月，高人夢斷一牀秋。風低蘚徑疑偏急，雨咽槐亭得暫休。須付畫堂蘭燭畔，歌懷醉耳兩悠悠。
詠柳 李咸用 
日近煙饒還有意，東垣西掖幾千株。牽仍別恨知難盡，誇衒春光恐更無。解引人情長婉約，巧隨風勢強盤紆。天應繡出繁華景，處處茸絲惹路衢。
寄所知 李咸用 
曾將俎豆爲兒戲，爭奈干戈阻素心。遁去不同秦客逐，病來還作越人吟。名流古集典衣買，僻寺奇花貰酒尋。從道趣時身計拙，如非所好肯開襟。
雪 李咸用 
上帝無私意甚微，欲教霖雨更光輝。也知出處花相似，可到貧家影便稀。雲漢風多銀浪濺，崑山火後玉灰飛。高樓四望吟魂斂，却憶明皇月殿歸。
緋桃花 李咸用 
茫茫天意爲誰留，深染夭桃備勝遊。未醉已知醒後憶，欲開先爲落時愁。癡蛾亂撲燈難滅，躍鯉傍驚電不收。何事梨花空似雪，也稱春色是悠悠。
同友人秋日登庾樓 李咸用 
蘭摧菊暗不勝秋，倚著高樓思莫收。六代風光無問處，九條煙水但凝愁。誰能百歲長閑去，秪箇孤帆豈自由。欲學仲宣知是否，臂弓腰劍逐時流。
和人詠雪 李咸用 
輕輕玉疊向風加，襟袖誰能認六葩。高岫人迷千尺布，平林天與一般花。橫空絡繹雲遺屑，撲浪翩聯蝶寄槎。
和友人喜相遇十首 一 李咸用 
爲儒自愧已多年，文賦歌詩路不專。肯信披沙難見寶，只憐苫草易成編。燕昭寤寐常求駿，郭隗尋思未是賢。且固初心希一試，箭穿正鵠豈無緣。
和友人喜相遇十首 二 李咸用 
揣情摩意已無功，只把篇章助國風。宋玉謾誇雲雨會，謝連寧許夢魂通。愁成旅鬢千絲亂，吟得寒缸短焰終。難世好居郊野地，出門常喜與人同。
和友人喜相遇十首 三 李咸用 
惠子休驚學五車，沛公方起斬長蛇。六雄互欲吞諸國，四海終須作一家。自古經綸成世務，暫時朱綠比朝霞。人生心口宜相副，莫使堯階草勢斜。
和友人喜相遇十首 四 李咸用 
不傍江煙訪所思，更應無處展愁眉。數杯竹閣花殘酒，一局松窗日午碁。多病却疑天與便，自愚潛喜衆相欺。非窮非達非高尚，冷笑行藏秪獨知。
和友人喜相遇十首 五 李咸用 
閑吟閑坐道相應，遠想南華亦自矜。拋擲家鄉輕似夢，尋常心地冷於僧。和羹使用非胥靡，憶鱠言詞小季鷹。唯仗十篇金玉韻，此中高旨莫階升。
和友人喜相遇十首 六 李咸用 
已向丘門老此軀，可堪空作小人儒。吟中景象千般有，書外囊裝一物無。潤屋必能知早散，輝山應是不輕沽。短衣寧倦重修謁，誰識高陽舊酒徒。
和友人喜相遇十首 七 李咸用 
松桂寒多衆木分，輕浮如葉自紛紜。韶咸古曲教誰愛，山水清音喜獨聞。上國共知傳大寶，舊交寧復在青雲。相逢莫厭杯中酒，同醉同醒秪有君。
和友人喜相遇十首 八 李咸用 
還淳反朴已難期，依德依仁敢暫違。寡欲自應剛正立，無私翻覺友朋稀。旄頭影莫侵黃道，傅說星終近紫微。年紀少他蘧伯玉，幸因多難早知非。
和友人喜相遇十首 九 李咸用 
麻衣未識帝城塵，四十爲儒是病身。有恨不關銜國恥，無愁直爲倚家貧。齊輕東海二高士，漢重商山四老人。一種愛閑閑不得，混時行止却應真。
和友人喜相遇十首 十 李咸用 
任說天長海影沈，友朋情比未爲深。唯應樂處無虛日，大半危時得道心。命達夭殤同白首，價高甎瓦即黃金。他年有要玄珠者，赤水縈紆試一尋。
依韻修睦上人山居十首 一 李咸用 
生身便在亂離間，遇柳尋花作麽看。老去轉諳無是事，本來何處有多般。長憐蠛蠓能隨暖，獨笑梧桐不耐寒。覆載我徒爭會得，大鵬飛尚未知寬。
依韻修睦上人山居十首 二 李咸用 
雲泉日日長松寺，絲管年年細柳營。靜躁殊途知自識，榮枯一貫亦何爭。道傍病樹人從老，溪上新苔我獨行。若見淨名居士語，逍遙全不讓莊生。
依韻修睦上人山居十首 三 李咸用 
莫言天道終難定，須信人心盡自輕。宣室三千雖有恨，成周八百豈無情。栢緣執性長時瘦，梅爲多知兩番生。不是不同明主意，嬾將脣舌與齊烹。
依韻修睦上人山居十首 四 李咸用 
不論軒冕及漁樵，性與情違漸漸遙。季子禍從憐富貴，顏生道在樂簞瓢。清閑自可齊三壽，忿恨還須戒一朝。好學堯民偎舜日，短裁孤竹理雲韶。
依韻修睦上人山居十首 五 李咸用 
春風春雨一何頻，望極空江覺損神。鶯有來由重入谷，柳無情緒強依人。漢庭謁者休言事，魯國諸生莫問津。賴是水鄉樗櫟賤，滿爐紅焰且相親。
依韻修睦上人山居十首 六 李咸用  庐山
三十年來要自觀，履春冰恐未爲難。自於南國同埋劍，誰向東門便挂冠。早是人情飛絮薄，可堪時令太行寒。多慙幸住匡山下，偷得穠嵐坐臥看。
依韻修睦上人山居十首 七 李咸用 
畹蘭未必因香折，湖象多應爲齒焚。兼濟直饒同巨楫，自由何似學孤雲。秋深櫟菌樵來得，木末山鼯夢斷聞。閑凭竹軒游子過，替他愁見日西曛。
依韻修睦上人山居十首 八 李咸用 
何事深山嘯復歌，短弓長劍不如他。且圖青史垂名穩，從道前賢自滯多。𩿪鷃敢辭栖短棘，鳳凰猶解怯高羅。人生若得逢堯舜，便是巢由亦易過。
依韻修睦上人山居十首 九 李咸用 
太玄太易小窗明，古義尋來醉復醒。西伯縱逢頭已白，步兵如在眼應青。寒猿斷後雲爲檻，宿鳥驚時月滿庭。此景得閑閑去得，人間無事不曾經。
依韻修睦上人山居十首 十 李咸用 
壯氣雖同德不同，項王何似王江東。鄉歌寂寂荒丘月，漁艇年年古渡風。難世斯人猶不達，此時吾道豈能通。吟君十首山中作，方覺多端總是空。
同友生春夜闻雨 李咸用 
春雨三更洗物華，亂和絲竹響豪家。滴繁知在長條柳，點重愁看破朵花。簷靜尚疑兼霧細，燈搖應是逐風斜。此時童叟渾無夢，爲喜流膏潤穀芽。
同友生题僧院杜鹃花 李咸用 
若比衆芳應有在，難同上品是中春。牡丹爲性疎南國，朱槿操心不滿旬。留得却緣真達者，見來寧作獨醒人。鶴林太盛今空地，莫放枝條出四鄰。
春日題陈正字林亭 李咸用 
周迴勝異似仙鄉，稍減愁人日月長。幕繞虛簷高岫色，鏡臨危檻小池光。絲垂楊柳當風軟，玉折含桃倚徑香。南北近來多少事，數聲橫笛怨斜陽。
送河南韋主簿歸京 李咸用 
巖風愛日淚闌干，去住情途各萬端。世亂敢言離別易，時清猶道路行難。舟維晚雨湘川暗，袖拂晴嵐峴首寒。見說滿朝親友在，肯教憔悴出長安。
喻道 李咸用 
漢武秦皇漫苦辛，那思俗骨本含真。不知流水潛催老，未悟三山也是塵。牢落沙丘終古恨，寂寥函谷萬年春。長生客待仙桃餌，月裏嬋娟笑煞人。
山中 李咸用 
一簇煙霞榮辱外，秋山留得傍簷楹。朝鐘暮鼓不到耳，明月孤雲長挂情。世上路岐何繚繞，水邊蓑笠稱平生。尋思阮籍當時意，豈是途窮泣利名。
同玄昶上人觀山榴 李咸用 
病隨支遁偶行行，正見榴花獨滿庭。瘦竹成林人不看，却應著得強青青。
別李將軍 李咸用 
一拜虬髭便受恩，宮門細柳五搖春。男兒自古多離別，嬾對英雄淚滿巾。
早雞 李咸用 
錦翅朱冠驚四鄰，稻粱恩重職司晨。不知下土兵難戢，但報明時向國人。
草檄荅南蠻有詠 胡曾 
辭天出塞陣雲空，霧捲霞開萬里通。親受虎符安宇宙，誓將龍劍定英雄。殘霜敢冒高懸日，秋葉爭禁大段風。爲報南蠻須屏跡，不同蜀將武侯功。
寒食都門作 胡曾 
二年寒食住京華，寓目春風萬萬家。金絡馬銜原上草，玉顏人折路傍花。軒車競出紅塵合，冠蓋爭回白日斜。誰念都門兩行淚，故園寥落在長沙。
薄命妾 胡曾 
阿嬌初失漢皇恩，舊賜羅衣亦罷薰。倚枕夜悲金屋雨，卷簾朝泣玉樓雲。宮前葉落鴛鴦瓦，架上塵生翡翠裙。龍騎不巡時漸久，長門空掩綠苔紋。
獨不見 胡曾 
玉關一自有氛埃，年少從軍竟未回。門外塵凝張樂榭，水邊香滅按歌臺。窗殘夜月人何處，簾卷春風燕復來。萬里寂寥音信絕，寸心爭忍不成灰。
交河塞下曲 胡曾 
交河冰薄日遲遲，漢將思家感別離。塞北草生蘇武泣，隴西雲起李陵悲。曉侵雉堞烏先覺，春入關山雁獨知。何處疲兵心最苦，夕陽樓上笛聲時。
車遙遙 胡曾 
自從車馬出門朝，便入空房守寂寥。玉枕夜殘魚信絕，金鈿秋盡雁書遙。臉邊楚雨臨風落，頭上春雲向日銷。芳草又衰還不至，碧天霜冷轉無憀。
早發潛水驛謁郎中員外 胡曾 
半床秋月一聲雞，萬里行人費馬蹄。青野霧銷凝晉洞，碧山煙散避秦溪。樓臺稍辨烏城外，更漏微聞鶴柱西。已是大仙憐後進，不應來向武陵迷。
贈漁者 胡曾 
不媿人間萬戶侯，子孫相繼老扁舟。往來南越諳鮫室，生長東吳識蜃樓。自爲釣竿能遣悶，不因萱草解銷憂。羨君獨得逃名趣，身外無機任白頭。
自嶺下泛鷁到清遠峽作 胡曾 
乘船浮鷁下韶水，絕境方知在嶺南。薜荔雨餘山自黛，蒹葭煙盡島如藍。旦遊蕭帝新松寺，夜宿嫦娥桂影潭。不爲篋中書未獻，便來茲地結茅庵。
題周瑜將軍廟 胡曾 
共說生前國步難，山川龍戰血漫漫。交鋒魏帝旌旂退，委任君王社稷安。庭際雨餘春草長，廟前風起晚光殘。功勳碑碣今何在，不得當時一字看。
詠史詩 烏江 胡曾 
爭帝圖王勢已傾，八千兵散楚歌聲。烏江不是無船渡，耻向東吳再起兵。
詠史詩 章華臺 胡曾 
茫茫衰草沒章華，因笑靈王昔好奢。臺土未乾簫管絕，可憐身死野人家。
詠史詩 細腰宮 胡曾 
楚王辛苦戰無功，國破城荒霸業空。唯有青春花上露，至今猶泣細腰宮。
詠史詩 沙苑 胡曾 
馮翊南邊宿霧開，行人一步一裴回。誰知此地凋殘柳，盡是高歡敗後栽。
詠史詩 石城 胡曾 
古郢雲開白雪樓，漢江還遶石城流。何人知道寥天月，曾向朱門送莫愁。
詠史詩 荆山 胡曾 
抱玉巖前桂葉稠，碧谿寒水至今流。空山落日猨聲呌，疑是荆人哭未休。
詠史詩 陽臺 胡曾 
楚國城池颯已空，陽臺雲雨過無蹤。何人更有襄王夢，寂寂巫山十二重。
詠史詩 居延 胡曾 
漠漠平沙際碧天，問人云此是居延。停驂一顧猶魂斷，蘇武爭禁十九年。
詠史詩 沛宮 胡曾 
漢高辛苦事干戈，帝業興隆俊傑多。猶恨四方無壯士，還鄉悲唱大風歌。
詠史詩 金谷園 胡曾 
一自佳人墜玉樓，繁華東逐洛河流。唯餘金谷園中樹，殘日蟬聲送客愁。
詠史詩 湘川 胡曾 
虞舜南捐萬乘君，靈妃揮涕竹成紋。不知精魄遊何處，落日瀟湘空白雲。
詠史詩 夷門 胡曾 
六龍冉冉驟朝昏，魏國賢才杳不存。唯有侯嬴在時月，夜來空自照夷門。
詠史詩 黃金臺 胡曾 
北乘羸馬到燕然，此地何人復禮賢。若問昭王無處所，黃金臺上草連天。
詠史詩 夷陵 胡曾 
夷陵城闕倚朝雲，戰敗秦師縱火焚。何事三千珠履客，不能西禦武安君。
詠史詩 漢江 胡曾 
漢江一帶碧流長，兩岸春風起綠楊。借問膠船何處沒，欲停蘭棹祀昭王。
詠史詩 蒼梧 胡曾 
有虞龍駕不西還，空委簫韶洞壑間。無計得知陵寢處，愁雲長滿九疑山。
詠史詩 陳宮 胡曾 
陳國機權未可涯，如何後主恣嬌奢。不知即入宮中井，猶自聽吹玉樹花。
詠史詩 南陽 胡曾 
世亂英雄百戰餘，孔明方此樂耕鋤。蜀王不自垂三顧，爭得先生出舊廬。
詠史詩 即墨 胡曾 
即墨門開縱火牛，燕師營裏血波流。固存不得田單術，齊國尋成一土丘。
詠史詩 渭濱 胡曾 
岸草青青渭水流，子牙曾此獨垂鉤。當時未入非熊兆，幾向斜陽歎白頭。
詠史詩 五湖 胡曾 
東上高山望五湖，雪濤煙浪起天隅。不知范蠡乘舟後，更有功臣繼踵無。
詠史詩 易水 胡曾 
一旦秦皇馬角生，燕丹歸北送荆卿。行人欲識無窮恨，聽取東流易水聲。
詠史詩 長平 胡曾 
長平瓦震武安初，趙卒俄成戲鼎魚。四十萬人俱下世，元戎何用讀兵書。
詠史詩 西園 胡曾 
月滿西園夜未央，金風不動鄴天涼。高情公子多秋興，更領詩人入醉鄉。
詠史詩 長沙 胡曾 
江上南風起白蘋，長沙城郭異咸秦。故鄉猶自嫌卑濕，何況當時賦鵩人。
詠史詩 圯橋 胡曾 
廟算張良獨有餘，少年逃難下邳初。逡巡不進泥中履，爭得先生一卷書。
詠史詩 銅雀臺 胡曾 
魏武龍輿逐逝波，高臺空按望陵歌。遏雲聲絕悲風起，翻向樽前泣翠娥。
詠史詩 東晉 胡曾 
石頭城下浪崔嵬，風起聲疑出地雷。何事苻堅太相小，欲投鞭策過江來。
詠史詩 吳江 胡曾 
子胥今日委東流，吳國明朝亦古丘。大笑夫差諸將相，更無人解守蘇州。
詠史詩 函谷關 胡曾 
寂寂函關鎖未開，田文車馬出秦來。朱門不養三千客，誰爲雞鳴得放回。
詠史詩 武關 胡曾 
戰國相持竟不休，武關纔掩楚王憂。出門若取靈均語，豈作咸陽一死囚。
詠史詩 垓下 胡曾 
拔山力盡霸圖隳，倚劍空歌不逝騅。明月滿營天似水，那堪回首別虞姬。
詠史詩 郴縣 胡曾 
義帝南遷路入郴，國亡身死亂山深。不知埋恨窮泉後，幾度西陵片月沈。
詠史詩 東海 胡曾 
東巡玉輦委泉臺，徐福樓船尚未回。自是祖龍先下世，不關無路到蓬萊。
詠史詩 故宜城 胡曾 
武安南伐勒秦兵，疎鑿功將夏禹幷。誰謂長渠千載後，水流猶入故宜城。
詠史詩 成都 胡曾 
杜宇曾爲蜀帝王，化禽飛去舊城荒。年年來呌桃花月，似向春風訴國亡。
詠史詩 檀溪 胡曾 
三月襄陽綠草齊，王孫相引到檀溪。的盧何處埋龍骨，流水依前遶大堤。
詠史詩 青塚 胡曾 
玉貌元期漢帝招，誰知西嫁怨天驕。至今青塚愁雲起，疑是佳人恨未銷。
詠史詩 李陵臺 胡曾 
北入單于萬里疆，五千兵敗滯窮荒。英雄不伏蠻夷死，更築高臺望故鄉。
詠史詩 河梁 胡曾 
漢家英傑出皇都，攜手河梁話入胡。不是子卿全大節，也應低首拜單于。
詠史詩 軹道 胡曾 
漢祖西來秉白旄，子嬰宗廟委波濤。誰憐君有翻身術，解向秦宮殺趙高。
詠史詩 漢宮 胡曾 
明妃遠嫁泣西風，玉筯雙垂出漢宮。何事將軍封萬戶，却令紅粉爲和戎。
詠史詩 豫讓橋 胡曾 
豫讓酬恩歲已深，高名不朽到如今。年年橋上行人過，誰有當時國士心。
詠史詩 華亭 胡曾 
陸機西沒洛陽城，吳國春風草又青。惆悵月中千歲鶴，夜來猶爲唳華亭。
詠史詩 東山 胡曾 
五馬南浮一化龍，謝安入相此山空。不知攜妓重來日，幾樹鶯啼谷口風。
詠史詩 殺子谷 胡曾 
舉國賢良盡淚垂，扶蘇屈死樹邊時。至今谷口泉嗚咽，猶似秦人恨李斯。
詠史詩 馬陵 胡曾 
墜葉蕭蕭九月天，驅兵獨過馬陵前。路傍古木蟲書處，記得將軍破敵年。
詠史詩 玉門關 胡曾 
西戎不敢過天山，定遠功成白馬閑。半夜帳中停燭坐，唯思生入玉門關。
詠史詩 滹沱河 胡曾 
光武經營業未興，王郎兵革正憑陵。須知後漢功臣力，不及滹沱一片冰。
詠史詩 黃河 胡曾  黄河
博望沈埋不復旋，黃河依舊水茫然。沿流欲共牛郎語，只得靈槎送上天。
詠史詩 鳳皇臺 胡曾 
秦娥一別鳳皇臺，東入青冥更不回。空有玉簫千載後，遺聲時到世間來。
詠史詩 五丈原 胡曾 
蜀相西驅十萬來，秋風原下久裴回。長星不爲英雄住，半夜流光落九垓。
詠史詩 平城 胡曾 
漢帝西征陷虜塵，一朝圍解議和親。當時已有吹毛劍，何事無人殺奉春。
詠史詩 汴水 胡曾 
千里長河一旦開，亡隋波浪九天來。錦帆未落干戈起，惆悵龍舟更不回。
詠史詩 蘭臺宮 胡曾 
遲遲春日滿長空，亡國離宮蔓草中。宋玉不憂人事變，從遊那賦大王風。
詠史詩 金牛驛 胡曾 
山嶺千重擁蜀門，成都別是一乾坤。五丁不鑿金牛路，秦惠何由得併吞。
詠史詩 望思臺 胡曾 
太子銜冤去不回，臨臯從築望思臺。至今漢武銷魂處，猶有悲風木上來。
詠史詩 邯鄲 胡曾 
曉入邯鄲十里春，東風吹下玉樓塵。青娥莫怪頻含笑，記得當年失步人。
詠史詩 箕山 胡曾 
寂寂箕山春復秋，更無人到此溪頭。棄瓢巖畔中宵月，千古空聞屬許由。
詠史詩 會稽山 胡曾 
越王兵敗已山棲，豈望全生出會稽。何事夫差無遠慮，更開羅網放鯨鯢。
詠史詩 不周山 胡曾 
共工爭帝力窮秋，因此捐生觸不周。遂使世間多感客，至今哀怨水東流。
詠史詩 虞坂 胡曾 
悠悠虞坂路欹斜，遲日和風簇野花。未省孫陽身沒後，幾多騏驥困鹽車。
詠史詩 秦庭 胡曾 
楚國君臣草莽間，吳王戈甲未東還。包胥不動咸陽哭，爭得秦兵出武關。
詠史詩 延平津 胡曾 
延平津路水溶溶，峭壁巍岑一萬重。昨夜七星潭底見，分明神劍化爲龍。
詠史詩 瑤池 胡曾 
阿母瑤池宴穆王，九天仙樂送瓊漿。漫矜八駿行如電，歸到人間國已亡。
詠史詩 銅柱 胡曾 
一柱高標險塞垣，南蠻不敢犯中原。功成自合分茅土，何事翻銜薏苡冤。
詠史詩 關西 胡曾 
楊震幽魂下北邙，關西蹤跡遂荒涼。四知美譽留人世，應與乾坤共久長。
詠史詩 高陽池 胡曾 
古人未遇即銜桮，所貴愁腸得酒開。何事山公持玉節，等閑深入醉鄉來。
詠史詩 瀘水 胡曾 
五月驅兵入不毛，月明瀘水瘴煙高。誓將雄略酬三顧，豈憚征蠻七縱勞。
詠史詩 細柳營 胡曾 
文帝鑾輿勞北征，條侯此地整嚴兵。轅門不峻將軍令，今日爭知細柳營。
詠史詩 葉縣 胡曾 
葉公丘墓已塵埃，雲矗崇墉亦半摧。借問往年龍見日，幾多風雨送將來。
詠史詩 杜郵 胡曾 
自古功成禍亦侵，武安冤向杜郵深。五湖煙月無窮水，何事遷延到陸沈。
詠史詩 柯亭 胡曾 
一宿柯亭月滿天，笛亡人沒事空傳。中郎在世無甄別，爭得名垂爾許年。
詠史詩 葛陂 胡曾 
長房回到葛陂中，人已登真竹化龍。莫道神仙難頓學，嵇生自是不遭逢。
詠史詩 博浪沙 胡曾 
嬴政鯨吞六合秋，削平天下虜諸侯。山東不是無公子，何事張良獨報讐。
詠史詩 隴西 胡曾 
乘春來到隴山西，隗氏城荒碧草齊。好笑王元不量力，函關那受一丸泥。
詠史詩 白帝城 胡曾 
蜀江一帶向東傾，江上巍峩白帝城。自古山河歸聖主，子陽虛共漢家爭。
詠史詩 牛渚 胡曾 
溫嶠南歸輟棹晨，燃犀牛渚照通津。誰知萬丈洪流下，更有朱衣躍馬人。
詠史詩 朝歌 胡曾 
長嗟墨翟少風流，急管繁弦似寇讐。若解聞韶知肉味，朝歌欲到肯回頭。
詠史詩 谷口 胡曾 
一旦天真逐水流，虎爭龍戰爲諸侯。子真獨有煙霞趣，谷口耕鋤到白頭。
詠史詩 武陵溪 胡曾 
一溪春水徹雲根，流出桃花片片新。若到長生是虛語，洞中爭得有秦人。
詠史詩 大澤 胡曾 
白蛇初斷路人通，漢祖龍泉血刃紅。不是咸陽將瓦解，素靈那哭月明中。
詠史詩 澠池 胡曾 
日照荒城芳草新，相如曾此挫強秦。能令百二山河主，便作樽前擊缶人。
詠史詩 峴山 胡曾 
曉日登臨感晉臣，古碑零落峴山春。松間殘露頻頻滴，酷似當時墮淚人。
詠史詩 滎陽 胡曾 
漢祖東征屈未伸，滎陽失律紀生焚。當時天下方龍戰，誰爲將軍作誄文。
詠史詩 長城 胡曾 
祖舜宗堯自太平，秦皇何事苦蒼生。不知禍起蕭牆內，虛築防胡萬里城。
詠史詩 赤壁 胡曾 
烈火西焚魏帝旗，周郎開國虎爭時。交兵不假揮長劍，已挫英雄百萬師。
詠史詩 田橫墓 胡曾 
古墓崔巍約路岐，歌傳薤露到今時。也知不去朝黃屋，祗爲曾烹酈食其。
詠史詩 青門 胡曾 
漢皇提劍滅咸秦，亡國諸侯盡是臣。唯有東陵守高節，青門甘作種瓜人。
詠史詩 姑蘇臺 胡曾  钱塘江
吳王恃霸棄雄才，貪向姑蘇醉醁醅。不覺錢塘江上月，一宵西送越兵來。
詠史詩 息城 胡曾 
息亡身入楚王家，回首春風一面花。感舊不言長掩淚，秪應翻恨有容華。
詠史詩 上蔡 胡曾 
上蔡東門狡兔肥，李斯何事忘南歸。功成不解謀身退，直待雲陽血染衣。
詠史詩 武昌 胡曾 
王濬戈鋋發上流，武昌鴻業土崩秋。思量鐵鎖真兒戲，誰爲吳王畫此籌。
詠史詩 鴻溝 胡曾 
虎倦龍疲白刃秋，兩分天下指鴻溝。項王不覺英雄挫，欲向彭門醉玉樓。
詠史詩 襃城 胡曾 
恃寵嬌多得自由，驪山舉火戲諸侯。秪知一笑傾人國，不覺胡塵滿玉樓。
詠史詩 金陵 胡曾 
侯景長驅十萬人，可憐梁武坐蒙塵。生前不得空王力，徒向金田自捨身。
詠史詩 洛陽 胡曾 
石勒童年有戰機，洛陽長嘯倚門時。晉朝不是王夷甫，大智何由得預知。
詠史詩 番禺 胡曾 
重岡複嶺勢崔巍，一卒當關萬卒回。不是大夫多辨說，尉他爭肯築朝臺。
詠史詩 汨羅 胡曾 
襄王不用直臣籌，放逐南來澤國秋。自向波間葬魚腹，楚人徒倚濟川舟。
詠史詩 彭澤 胡曾 
英傑那堪屈下僚，便栽門柳事蕭條。鳳皇不共雞爭食，莫怪先生懶折腰。
詠史詩 涿鹿 胡曾 
涿鹿茫茫白草秋，軒轅曾此破蚩尤。丹霞遙映祠前水，疑是成川血尚流。
詠史詩 洞庭 胡曾  洞庭湖
五月扁舟過洞庭，魚龍吹浪水雲腥。軒轅黃帝今何在，迴首巴山蘆葉青。
詠史詩 嶓冢 胡曾 
夏禹崩來一萬秋，水從嶓冢至今流。當時若訴胼胝苦，更使何人別九州。
詠史詩 塗山 胡曾 
大禹塗山御座開，諸侯玉帛走如雷。防風謾有專車骨，何事茲辰最後來。
詠史詩 商郊 胡曾 
鶯囀商郊百草新，殷湯遺蹟在荒榛。誰知繼桀爲天子，便是當初祝網人。
詠史詩 傅巖 胡曾 
巖前版築不求伸，方寸那希據要津。自是武丁安寢夜，一宵宮裏夢賢人。
詠史詩 鉅橋 胡曾 
積粟成塵竟不開，誰知拒諫剖賢才。武王兵起無人敵，遂作商郊一聚灰。
詠史詩 首陽山 胡曾 
孤竹夷齊恥戰爭，望塵遮道請休兵。首陽山倒爲平地，應始無人說姓名。
詠史詩 孟津 胡曾 
秋風颯颯孟津頭，立馬沙邊看水流。見說武王東渡日，戎衣曾此叱陽侯。
詠史詩 流沙 胡曾 
七雄戈戟亂如麻，四海無人得坐家。老氏却思天竺住，便將徐甲去流沙。
詠史詩 鄧城 胡曾 
鄧侯城壘漢江干，自謂深根百世安。不用三甥謀楚計，臨危方覺噬臍難。
詠史詩 召陵 胡曾 
小白匡周入楚郊，楚王雄霸亦咆哮。不思管仲爲謀主，爭取言徵縮酒茅。
詠史詩 綿山 胡曾 
親在要君召不來，亂山重疊使空迴。如何堅執尤人意，甘向巖前作死灰。
詠史詩 魯城 胡曾 
魯公城闕已丘墟，荒草無由認玉除。因笑臧孫才智少，東門鐘鼓祀鶢鶋。